SKRIFTLIG FORESPØRGSEL E-3188/02

af María Sornosa Martínez (PSE) til Kommissionen

(7. november 2002)

Om: Beskyttelse af lokaliteten af fællesskabsbetydning Marjal de Almenara

Allerede i begyndelsen af 2000 anmeldte undertegnede parlamentsmedlem til Europa-Kommissionen, at området Marjal de Almenara, som var indstillet til godkendelse som lokalitet af fællesskabsbetydning, påførtes en lang række skader på grund af lidet miljøvenlige landbrugsmetoder (E-0520/00(1)). Kommissionen besluttede dengang at henvende sig til de spanske myndigheder, hvilket dog ikke har medført nogen væsentlig ændring i disses holdning. Snarere tværtimod, idet den beskyttelseszone, som Spanien havde foreslået for sumpområdet, er blevet indskrænket med omkring 85 000 m2, således som det fremgår af den valencianske regionalregerings udkast til fortegnelse over vådområder (logisk reference for den endelige afgrænsning af lokaliteten af fællesskabsbetydning under Natura 2000).

Indskrænkningen af det område, der oprindeligt var udlagt til naturpark, skyldes hovedsageligt urbaniseringshensyn. Byudviklingsselskabet WJK S.L. har allerede overdraget det indledende arbejde til virksomheden Terra Canet SA, som er begyndt at tørlægge en del af de 85 000 m2 af Amenara-sumpen, som indgår i strandområdet Almardá de Sagunto, og fjerne plantevæksten.

Kommissionen er desuden i besiddelse af følgende rapporter:

- Økotoxikologisk rapport fra Institut for Retsmedicin under den regionale retsforvaltning

- Ekspertrapport udarbejdet af dr. Rosselló Verger, professor i fysisk geografi ved Valencias Universitet

- Rapport udarbejdet af Eulalia Sanjaume, professor i fysisk geografi ved Valencias Universitet,

hvori det indtrængende henstilles til forvaltningen at beskytte de 85 000 m2 af sumpområdet, som indgår i bebyggelsen. Disse rapporter fremhæver den særlige miljømæssige betydning af Almardá-strandområdet, og der anmodes om, at byplanen ændres, således at området bevares.

På baggrund af de beskrevne forhold og den foreliggende dokumentation bedes Kommissionen oplyse følgende: Agter Kommissionen at acceptere, at kun en del af sumpområdet klassificeres som lokalitet af fællesskabsinteresse, således at de 85 000 m2, der beskrives som værende af stor miljømæssig værdi, udtages?

Hvilke foranstaltninger påtænker Kommissionen at træffe for at sikre bevarelse af de beskyttede arter, som lever i den del af sumpområdet, som indgår i de nuværende byggeplaner?

(1) EFT C 26 E af 26.1.2001, s. 55.

Svar afgivet på Kommissionens vegne af Margot Wallström

(11. december 2002)

Det ærede medlem har givet udtryk for sin bekymring over de kriterier, de spanske myndigheder har benyttet ved udpegningen af lokaliteten Marjal de Almenara som lokalitet af fællesskabsbetydning. Det ærede medlem påpeger, at den autonome region Valencia har medtaget denne lokalitet i sin fortegnelse over vådområder med et større areal end den lokalitet, der er foreslået udpeget som lokalitet af fællesskabsbetydning.

Spanien har foreslået lokaliteten Marjal de Almenara, ES5223007, der er beliggende i den autonome region Valencia, udpeget som lokalitet af fællesskabsbetydning med henblik på medtagelse i Natura 2000-nettet. Lokaliteten har et areal på 1497 ha.

Kommissionen vil gerne påpege, at de kriterier, der benyttes af Generalitat de Valencia ved medtagningen af en lokalitet i regionens fortegnelse over vådområder, afviger fra de kriterier, der benyttes af medlemsstaterne til identificere og udvælge lokaliteter, der foreslås som lokaliteter af fællesskabsbetydning.

Lokaliteterne af fællesskabsbetydning skal opfylde de kriterier, der er fastsat i bilag III, etape 1, i habitatdirektivet(1). Disse er baseret på en national vurdering af lokaliteternes relative betydning for hver naturtype af fællesskabsbetydning og hver art af fællesskabsbetydning, hvis bevarelse kræver, at der udpeges særlige bevaringsområder.

Kommissionen vil med støtte fra Det Europæiske Temacenter for Naturbeskyttelse og Biologisk Mangfoldighed (ETC/NPB) og på grundlag af kriteriene i bilag III (etape 2) til habitatdirektivet, vurdere alle lokaliteter, der af medlemsstaterne er blevet udpeget i Middelhavsområdet, på det næste biogeografiske seminar, som afholdes i januar 2003.

Skulle det fremgå af denne vurdering, at en medlemsstat ikke har foreslået tilstrækkelig mange lokaliteter til, at kravene i Rådets direktiv 92/43/EØF er opfyldt, for så vidt angår visse naturtyper og arter, vil Kommissionen anmode den pågældende medlemsstat om at udpege yderligere lokaliteter. Hvis disse yderligere udpegninger ikke opfylder målene i habitatdirektivet, vil Natura 2000-nettet være ufuldstændigt for disse særlige naturtyper og/eller arter. Listen vil derfor fortsat stå åben med henblik på optagelse af yderligere lokaliteter.

For så vidt angår beskyttelsen af arter uden for de foreslåede Natura 2000-lokaliteter er det medlemsstaterne selv, der har ansvaret for bevarelsen af landets naturarv, ligesom de har ansvaret for forvaltningen af deres Natura 2000-lokaliteter. Kommissionens har kun til opgave at sikre, at Fællesskabets forordninger og direktiver overholdes.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.